Et kæmpe containerskib har siden tirsdag morgen ligget på tværs og blokeret den trafikerede kanal. En nybygget færge, der skal sejle mellem Hirtshals og den norske by Kristiansand, sidder fast i Suezkanalen. Rederiet Fjord Lines nyerhvervelse, Fjord FSTR, var på vej fra værftet i Filippinerne til Hirtshals, da skibet havnede i den kæmpe kø af skibe, der er forårsaget af containerskibet Evergreen. Det skriver det norske medie E24 . Det 200.000 ton tunge, 400 meter lange og 59 meter brede skib, der er ejet af det Taiwan-baserede rederi Evergreen, har siden tirsdag morgen ligget på tværs og spærret den trafikerede kanal. - Det er lidt specielt. Det er ikke sådan noget, der sker hver dag. Der er ikke så god kontakt i området, men vi har fået bekræftet, at de ligger for anker der og venter på en afklaring, siger kommunikantionsrådgiver Flemming Tveitan fra Fjord Line til E24. 140 skibe ligger i kø Mindst 140 skibe ligger nu i kø for at komme videre, men lavt tidevand har indtil nu gjort det umuligt at få det store containerskib fri. Ti olietankere, der tilsammen er læsset med 13 millioner tønder råolie, er blandt de ventende skibe. På grund af coronakrisen og den aflyste færgesejlads mellem Danmark og Norge frygter Fjord Line ikke de store økonomiske konsekvenser af forsinkelsen. - Vi havde håbet at være i Hirtshals omkring 1.april. Færgen bliver nok nogle dage forsinket, men vi har alligevel ikke fået grønt lys fra myndighederne i Danmark til at sejle til Norge, så det får ikke den store betydning. Men det er da surt for mandskabet ombord, siger Fjord Lines kommunikationsrådgiver. Fjord Line er blandt de største færgerederier i Norden og sejler normalt til både Danmark og Sverige. Slæbebåde kæmper mod tidevandet Containerskibet Evergreen stødte tirsdag morgen på grund og lagde sig på tværs af kanalen - ifølge skibets ejer på grund af kraftige vindstød. Store slæbebåde er blevet indsat for at trække det 400 meter lange containerskib fri, men indtil nu uden held. Egypten har midlertidigt åbnet den gamle del af kanalen for at omdirigere skibstrafikken. En stor del af den europæiske fragt går igennem kanalen, der forbinder Middelhavet med Det Røde Hav. Suezkanalen er 190 kilometer lang, 24 meter dyb og 205 meter bred og er den korteste søvej mellem Asien og Europa.
Et kæmpe containerskib har siden tirsdag morgen ligget på tværs og blokeret den trafikerede kanal.